**Obrazloženje**

Sukladno članku 10. stavku 1. točki g) Uredbe o mjerama zaštite od ionizirajućeg zračenja te postupanjima u slučaju izvanrednog događaja (Narodne novine 24/18, 70/20 i 114/21; u daljnjem tekstu: Uredba) izvršna i predstavnička tijela jedinica lokalne i područne (regionalne) samouprave su sudionici sustava pripravnosti i odgovora na izvanredni događaj. Uredba je donesena na temelju Zakona o radiološkoj i nuklearnoj sigurnosti (Narodne novine 141/13, 39/15, 130/17, 118/18, 21/22 i 114/22).

Članak 11. stavak 1. Uredbe propisuje da su sudionici sustava pripravnosti i odgovora na izvanredni događaj obvezni izraditi, samostalno ili u suradnji s drugim sudionicima, vlastite planove pripravnosti i odgovora na radiološki ili nuklearni izvanredni događaj sukladno njihovim nadležnostima u sustavu pripravnosti i odgovora na izvanredni događaj sukladno Planu pripravnosti i odgovora Republike Hrvatske na radiološki ili nuklearni izvanredni događaj. Članak 11. stavak 2. Uredbe propisuje da navedene planove odobrava Ministarstvo unutarnjih poslova.

O prijedlogu Plana pripravnosti i odgovora Grada Zagreba na radiološki i nuklearni izvanredni događaj provedeno je savjetovanje sa zainteresiranom javnosti u trajanju od 30 dana u razdoblju od 23. srpnja do 21. kolovoza 2024. te na isti nije bilo iznesenih primjedbi niti prijedloga.

Po donošenju Plana pripravnosti i odgovora Grada Zagreba na radiološki i nuklearni izvanredni događaj, Grad Zagreb će putem nadležnog gradskog upravnog tijela pribaviti odobrenje Ministarstva unutarnjih poslova sukladno članku 11. stavku 2. Uredbe.

Člankom 41. točkom 34. Statuta Grada Zagreba(Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) propisano je da Gradska skupština Grada Zagreba  obavlja i druge poslove određene Statutom, zakonom i drugim propisima.

Slijedom navedenog, predlaže se Gradskoj skupštini Grada Zagreba donošenje Plana pripravnosti i odgovora Grada Zagreba na radiološki i nuklearni izvanredni događaj kao u predloženom tekstu.